夜看月邊行雲
作者：張鎡
朝代：宋

paragraphs: 衆人看月愛月明，老夫看月愛雲行。
青天澄霽月當夜，但有爽快無幽情。
今宵半月從西上，雲向東移滿虛曠。
初如玉鏡插蒼崖，次若銀盤沉雪浪。
忽當濃處全收芒，星斗遠近粲復藏。
須臾缺處還飛光，林宇高下且陰凉。
鮮飆颯颯吹我裳，恍然輕舉凌空翔。
只緣中心無一事，始與世人看有異。
睡足閒居好滋味，投床徑自齁齁地。
明夜月明來共醉，多情更看雲裝綴，縱使無雲亦休睡。